b'\n_START_ARTICLE_\nKompozit\n_START_PARAGRAPH_\nKompoziti so materiali, ki so sestavljeni iz dveh ali ve\xc4\x8d komponent. Lahko jih sestavljamo v razli\xc4\x8dne vrste sklopov, pri katerih se lastnosti posameznih komponent optimalno izkori\xc5\xa1\xc4\x8dajo. Kompozit projektantu omogo\xc4\x8da tudi na\xc4\x8drtovanje njegovih lastnosti. To pomeni, da se lahko izdela material, ki bo imel na razli\xc4\x8dnih delih razli\xc4\x8dne lastnosti (glede na predvidene obremenitve in izpostavljenost). Lastnosti kompozitnega materiala se razlikujejo od lastnosti posameznih materialov, ki ga tvorijo. Zna\xc4\x8dilnost kompozitov je, da njihove lastnosti presegajo lastnosti osnovnih materialov zaradi njihovega medsebojnega vpliva v novonastalem materialu. V praksi je ve\xc4\x8dina kompozitov sestavljena iz osnovnega materiala (matrice) in armature (utrditveni material), ki pove\xc4\x8da trdnost in togost.\n_START_SECTION_\nNaravni kompoziti\n_START_PARAGRAPH_\nEden najbolj pogostih naravnih kompozitov je les, ki je sestavljen iz razli\xc4\x8dnih lesnih vlaken, ki se v razli\xc4\x8dnih smereh razli\xc4\x8dno obna\xc5\xa1ajo.\n_START_SECTION_\nPolimerni kompoziti\n_START_PARAGRAPH_\nV bistvu so to termoplasti oz. duroplasti, oja\xc4\x8dani s steklenimi, ogljikovimi in aramidnimi vlakni. Nasploh je te\xc5\xbenja v proizvodnji umetnih mas k oja\xc4\x8ditvi \xc5\xbee znanih umetnih mas. S tem pove\xc4\x8damo mehanske lastnosti, temperaturno obstojnost in elasti\xc4\x8dni modul. Najbolj pogosto uporabljeni termoplasti za oja\xc4\x8ditve so PP, PA!!, POM, ABS, PET, PC,\xe2\x80\xa6\n_START_SECTION_\nVrhunski kompoziti\n_START_PARAGRAPH_\nSo sestavljeni iz visoko trdnih vlaken, povezanih z vezivi, ki jih po trdnosti ne dosegajo nobeni drugi materiali. Zato se uveljavljajo za izdelavo zahtevnih izdelkov, med drugim \xc5\xa1portnih rekvizitov. Danes so vrhunski kompoziti nepogre\xc5\xa1ljivi v \xc5\xa1portu, saj omogo\xc4\x8dajo za\xc4\x8detnikom kot tudi vrhunskim \xc5\xa1portnikom doseganje bolj\xc5\xa1ih rezultatov. V ve\xc4\x8dini primerov so izbolj\xc5\xa1ave \xc5\xa1portnih dose\xc5\xbekov povezane z razvojem \xc5\xa1portnih rekvizitov iz novih materialov ter pripadajo\xc4\x8dih tehnologij izdelave. Proizvajalci \xc5\xa1potnih rekvizitov te\xc5\xbeijo k sodelovanju z vrhunskimi \xc5\xa1portniki, ki z izku\xc5\xa1njami pomagajo pri razvoju novih, bolj\xc5\xa1ih in kvalitetnej\xc5\xa1ih \xc5\xa1portnih rekvizitov. Pri primerjavi sodobnih in desetletje starih izdelkov, kot so smu\xc4\x8di, loparji, \xc5\xbeoge in obutev, je viden ogromen napredek v razvoju. Zaradi hitrega napredka se modeli menjujejo tudi ve\xc4\x8dkrat letno, proizvajalci in uporabniki pa so v neprestanem iskanju novih materialov in tehnolo\xc5\xa1kih re\xc5\xa1itev.\n_START_SECTION_\nLesni kompoziti\n_START_PARAGRAPH_\nSo sestavljeni iz manj\xc5\xa1ih delcev \xc5\xbee naravnega kompozita lesa, zaradi te\xc5\xbeenja k druga\xc4\x8dnim lastnostim in pocenitvi materiala. V gradbeni\xc5\xa1tvu konstrukcijski lesni kompoziti vse uspe\xc5\xa1neje tekmujejo z jeklom in betonom. Zaradi pove\xc4\x8dane gostote, dodanega lepila in usmerjanja osnovnih delcev imajo lesni kompoziti obi\xc4\x8dajno bolj\xc5\xa1e lastnosti od naravnega lesa.'